**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/3334-3/2023.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2023. november 24-én 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Hegyiné Havasi Valéria alpolgármester

Inhof Tamás

Varga József képviselők

**Igazoltan távol:** dr. Temesvári Zsolt képviselő

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Harsányi István közbeszerzési szakértő

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Az önkormányzat 2023. évi költségvetésének módosítása**

*Előterjesztő: Bíró Imre polgármester*

**2) Balatonszepezd Község Önkormányzata 2023. évi közbeszerzési tervének módosítása**

*Előterjesztő: Bíró Imre polgármester*

**3) Eseti közbeszerzési szabályzat elfogadása**

*Előterjesztő: Bíró Imre polgármester*

**4) A Balatonszepezd útfelújítások I. tárgyú közbeszerzési eljárás lefolytatásához szükséges határozatok meghozatala**

*Előterjesztő: Bíró Imre polgármester*

**5) Önkormányzati tulajdonú magánutak elnevezése**

*Előterjesztő: Bíró Imre polgármester*

**6) Karácsonyi támogatás megállapítása**

*Előterjesztő: Bíró Imre polgármester*

**7) Balatonszepezd Község Önkormányzata 2024. évi belső ellenőrzési munkatervének elfogadása**

*Előterjesztő: Bíró Imre polgármester*

**8) Balatonszepezd Község Önkormányzata 2023-2028. időszakra vonatkozó Helyi Esélyegyenlőségi Programjának elfogadása**

*Előterjesztő: Bíró Imre polgármester*

**9) Beszámoló a falugondnoki tevékenységről**

*Előterjesztő: Bíró Imre polgármester*

**10) A Helyi Választási Bizottság tagjainak és póttagjainak megválasztása**

*Előterjesztő: dr. Varga Viktória jegyző, HVI vezetője*

**11) Polgármester és alpolgármester jutalmazására vonatkozó indítvány** (szóbeli előterjesztés)

*Előterjesztő: dr. Temesvári Zsolt Ügyrendi Bizottság elnöke*

**NAPIREND TÁRGYALÁSA**

**1) Az önkormányzat 2023. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** A költségvetés módosítását a júniusi módosítás óta bekövetkezett változások teszik szükségessé. Jó irányba változott a költségvetés, a bevételi előirányzat 30 millió forinttal nőtt, amiből 25 millió forint az adóbevétel, a tartalék összege 42 millióra emelkedett. A pontos összegeket az előterjesztés tartalmazza. A költségvetés stabil, magas főösszegű. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 3 igen szavazattal – egyhangúlag – az alábbi határozatot hozza:**

**18/2023. (XI.27.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2023. évi költségvetésről szóló 4/2023. (II.17.) önkormányzati rendelet módosításáról szóló rendelet-tervezetet elfogadja és 18/2023. (XI.27.) számon önkormányzati rendeletei közé iktatja.

**2) Balatonszepezd Község Önkormányzata 2023. évi közbeszerzési tervének módosítása**

*Előterjesztő: Bíró Imre polgármester*

**Bíró Imre polgármester:** Ebben az évben már volt egy közbeszerzésük, a külterületi utak pályázatával kapcsolatban. A következő egy saját erőből megvalósuló, 50 millió forintos útfelújítás, amit szintén közbeszerzéssel valósítanak meg, ezért a közbeszerzési tervet módosítani kell. Kérdezi, hogy van-e valakinek kérdése, észrevétele?

**Harsányi István közbeszerzési szakértő**: Beszéltek arról, hogy melyik évben történne a beszerzés. A közbeszerzés akkor is felmerülne, ha a jövő évben történne. A gazdasági funkcionalitás bár eltérő, de a műszaki funkcionalitás összefügg, mivel az Árpád utca folytatólagos felújítása történik, így mindenképpen szükséges a korábbi beruházással összekapcsolni. A közbeszerzés tehát mindenképpen lefolytatandó, a költségvetési évnek nincs szerepe.

*Varga József képviselő megérkezik, a képviselő-testület 4 fővel folytatja a munkát.*

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**99/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a közbeszerzésekről szóló 2015. évi CXLIII. törvény 42. §-a alapján az előterjesztés 1. sz. mellékletét képező Balatonszepezd Község Önkormányzata 2023. évi módosított közbeszerzési tervét elfogadja.

Határidő: azonnal

Felelős: polgármester

**3) Eseti közbeszerzési szabályzat elfogadása**

*Előterjesztő: Bíró Imre polgármester*

**Bíró Imre polgármester:** Az új közbeszerzéshez kell az új szabályzat. Ismerteti a közbeszerzéssel érintett részfeladatokat, utcákat. Ha megvalósul, akkor egészen Révfülöpig fel lesz újítva az Árpád utca, ami komoly fejlődés lesz a falu életében. Végre eljutnak addig, hogy valamit elkezdtek és azt be is fejezik. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**100/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” projekt megvalósítása során szükséges közbeszerzési eljárás lefolytatásához az előterjesztés mellékletét képező Eseti közbeszerzési szabályzatot elfogadja.

Határidő: azonnal

Felelős: polgármester

**4) A Balatonszepezd útfelújítások I. tárgyú közbeszerzési eljárás lefolytatásához szükséges határozatok meghozatala**

*Előterjesztő: Bíró Imre polgármester*

**Bíró Imre polgármester:** Meg kell hozni a közbeszerzés indításához szükséges határozatokat. Kérdezi, hogy van-e valakinek kérdése, észrevétele?

**Harsányi István közbeszerzési szakértő**: Az elmúlt időszakban nagy változáson ment keresztül a Kbt. A jövőben a közbeszerzési szakértő tevékenységi körei szűkülnek, 2026-ban ki is vezetik, a szerepkörét az állami közbeszerzési szaktanácsadó veszi át. Az önkormányzat egyelőre kivételi körben tartoznak. Ez azért fontos, mert egy folyamatosan változó közegben kell teljesíteni, folyamatosan változik a Kbt. A jövőben azonban központosítottabb beszerzési típusok lesznek. A mostani eljárást még a hatályos változat szerint lehet lefolytatni, mivel az eljárás nem érint közösségi vagy hazai forrást.

**Bíró Imre polgármester:** Az előterjesztésben részletezve vannak a bekerülési összegek, mindenhol áfások, ebben most így nem biztos, hogy jó. Három határozati javaslat van, a becsült összeg rendelkezésre állása, a bíráló bizottság tagjai, és a felkérendő cégek, ezeket egyben szeretné feltenni szavazásra.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**101/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az eljárásra megadott becsült érték összegével (1. részfeladat: Árpád utca (Arany-Csokonai között) 24.285.372 HUF+ÁFA, 2. részfeladat: Árpád utca (Csokonai-Őzike) alap 13.222.986 HUF+ÁFA, 3. részfeladat: Árpád utca (Csokonai-Őzike) szélesítés, bővítés 11.274.552 HUF+ÁFA, 4. részfeladat: Árpád utca (Becsei-Őzike) alap 6.398.501 HUF+ÁFA, összesen 55.181.411 HUF+ÁFA) rendelkezik, amely saját forrásból kerül biztosításra.

**102/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képvi-selő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az alábbi tagokból álló bíráló bizottságot hozza létre:

1) a közbeszerzés tárgya szerinti szakmai szakértelemmel rendelkező tag:

Demény Zoltán tervezőmérnök

2) a közbeszerzési szakmai szakértelemmel rendelkező tag:

Harsányi István felelős akkreditált közbeszerzési szaktanácsadó

3) jogi szakmai szakértelemmel rendelkező tag:

Harsányiné dr. Tóth Beáta jogász

4) pénzügyi szakértelemmel rendelkező tag:

Sibak-Németh Lilla pénzügyi ügyintéző

**103/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az ajánlati felhívást és a közbeszerzési dokumentumokat elfogadja, a Kbt. 115. § szerinti nyílt közbeszerzési eljárást megindítja.

A képviselő-testület eljárásban az alábbi gazdasági szereplőket kéri fel ajánlattételre:

1) Két Tarbuza Kft.

8788 Zalaszentlászló, Rákóczi Ferenc u. 27.

2) Veszprémi Útépítő Kft.

8229 Csopak, Bencze László u. 13.

3) Útéppark Kft.

8000 Székesfehérvár, Szlovák utca 6.

4) "BOROSZLÁN" Zrt.

8500 Pápa, Aradi u. 1.

5) Hazai Építőgép Társulás Zrt.

2351 Alsónémedi, Ócsai út 2405/4.

6) Beck Mérnöki Menedzsment Kft.

8200 Veszprém, Jutasi u. 21.

Határidő: azonnal

Felelős: közbeszerzési szakértő, polgármester

**5) Önkormányzati tulajdonú magánutak elnevezése**

*Előterjesztő: Bíró Imre polgármester*

**Bíró Imre polgármester:** Zajlik a községben a házszámozások rendbetétele. Két utcát kellene most elnevezni. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**104/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a kizárólagos tulajdonában lévő

* Balatonszepezd 378 hrsz-ú kivett saját használatú út művelési ágú ingatlant **Pipacs** utca néven,
* Balatonszepezd 379 hrsz-ú kivett saját használatú út művelési ágú ingatlant **Bozzay utca** néven

nevezi el.

Felkéri a jegyzőt, hogy a házszámozással kapcsolatos döntést a 16/2023. (X.9.) önkormányzati rendelet, valamint a központi címregiszterről és a címkezelésről szóló 345/2014. (XII. 23.) Korm. rendelet előírásai szerinti hozza meg.

Határidő: azonnal

Felelős: jegyző

**6) Karácsonyi támogatás megállapítása**

*Előterjesztő: Bíró Imre polgármester*

**Bíró Imre polgármester:** Minden évben támogatják a rászorulókat, év közben is. Tavaly 10.000 Ft volt a támogatás, most 12.000 Ft-ra javasolja felemelni, amelyet december 15-ig megkaphatnak. Kérdezi, hogy van-e valakinek kérdése, észrevétele?

**Varga József képviselő**: Azt kérdezi, hogy ezt mindenképpen kérvényezni kell?

**dr. Varga Viktória jegyző**: A központi nyilvántartásba fel kell vinni, hogy kik kapnak támogatást, ehhez adatokra van szükség.

**Varga József képviselő**: Több idősebb embernek ez nehézség, de majd a falugondnok segít.

**Bíró Imre polgármester**: Nagyságrendileg 100 lakost érint.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**105/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az egyes szociális ellátási formák szabályozásáról szóló 4/2016. (II.29.) önkormányzati rendelet 10. § (8) bekezdése alapján egyszeri normatív települési támogatásban részesíti a községben 2023. január 1-jén állandó lakcímmel rendelkező, életvitelszerűen a településen élő

• 65. életévüket betöltött idős lakosokat,

• rokkantsági, fogyatékossági, rehabilitációs ellátottakat.

A támogatás összege: 12 ezer Ft/fő.

A támogatás kifizetése számlaszámra, ha ez nem lehetséges, lakcímre történő utalással történik.

A települési támogatás igénylésével kapcsolatos adatlapokat 2023. december 8-ig lehet benyújtani a Zánkai Közös Önkormányzati Hivatalba.

A Képviselő-testület a támogatás anyagi fedezetét a 2023. évi költségvetéséből biztosítja.

A Képviselő-testület megbízza a jegyzőt, hogy az érintettek részére a támogatás kifizetéséről gondoskodjon.

Határidő: 2023. december 15.

Felelős: jegyző

**7) Balatonszepezd Község Önkormányzata 2024. évi belső ellenőrzési munkatervének elfogadása**

*Előterjesztő: Bíró Imre polgármester*

**Bíró Imre polgármester:** Minden évben új témakör kerül ellenőrzésre, 2024-ben a belső ellenőr javaslata alapján a pénzbeli és természetbeni szociális ellátások szabályozottságának és szabályszerűségének ellenőrzésére kerül sor a 2023 évre vonatkozóan. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**106/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 119. § (5) bekezdésében meghatározott feladatkörében eljárva a 2024. évi belső ellenőrzési munkatervet a következő tartalommal hagyja jóvá:

Ellenőrzött szerv: Balatonszepezd Község Önkormányzata

Ellenőrzés tárgya: A pénzbeli és természetbeni szociális ellátások szabályozottságának és szabályszerűségének ellenőrzése

Ellenőrizendő időszak: 2023. év

Ellenőrzés ütemezése: 2024. II. félév

Határidő: 2023. december 31.

Felelős: jegyző

**8) Balatonszepezd Község Önkormányzata 2023-2028. időszakra vonatkozó Helyi Esélyegyenlőségi Programjának elfogadása**

*Előterjesztő: Bíró Imre polgármester*

**Bíró Imre polgármester:** A hátrányos helyzetű társadalmi csoportok, különös tekintettel a nők, a mélyszegénységben élők, romák, a fogyatékkal élő személyek, valamint gyermekek és idősek csoportjára, oktatási, lakhatási, foglalkoztatási egészségügyi és szociális helyzetéről készült helyzetelemzés, valamint a feltárt problémák komplex kezelése érdekében intézkedési terv. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**107/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (1) bekezdése alapján az előterjesztés melléklete szerinti formában és tartalommal 2023-2028. időszakra a Helyi Esélyegyenlőségi Programot elfogadja.

Felhatalmazza a polgármestert a szükséges dokumentumok aláírására és a HEP helyben szokásos módon való közzétételére.

Felkéri a jegyzőt, hogy a Helyi Esélyegyenlőségi Programot a Társadalmi Esélyteremtési Főigazgatóság részére küldje meg.

Felelős: polgármester, jegyző

Határidő: azonnal

**9) Beszámoló a falugondnoki tevékenységről**

*Előterjesztő: Bíró Imre polgármester*

**Bíró Imre polgármester:** Sajnos a falugondok nem tudott megjelenni az ülésen, mert szabadságon van. A beszámoló az előterjesztés melléklete. Sokrétű feladata van. Kérdezi, hogy van-e valakinek kérdése, észrevétele?

**Varga József képviselő**: Tisztában vannak, hogy milyen sokszínű feladatot lát el, egyetért a beszámolóval.

**Hegyiné Havasi Valéria alpolgármester**: Jók a visszajelzések, az emberek meg vannak elégedve a falugondokkal, bizalommal fordulnak hozzá.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**108/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2023. évi falugondnoki tevékenységről szóló beszámolót elfogadja.

**10) A Helyi Választási Bizottság tagjainak és póttagjainak megválasztása**

*Előterjesztő: dr. Varga Viktória jegyző, HVI vezetője*

**Bíró Imre polgármester:** Az előterjesztés tartalmazza a javasolt névsort. Kérdezi, hogy van-e valakinek kérdése, észrevétele?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 2 igen és 1 nem szavazattal – 1 tartózkodás mellett – a határozati javaslatot nem fogadta el.**

**11) Polgármester és alpolgármester jutalmazására vonatkozó indítvány** (szóbeli előterjesztés)

*Előterjesztő: dr. Temesvári Zsolt Ügyrendi Bizottság elnöke*

**Bíró Imre polgármester:** Átadja a szót a bizottság elnöke távollétében Varga József bizottsági tagnak.

**Varga József képviselő, az Ügyrendi Bizottság tagja:** Az Ügyrendi Bizottság egyhangú szavazással a polgármester úr kiemelkedő munkáját jutalmazva egy havi illetményének megfelelő jutalmat, míg az alpolgármester részére kettő havi tiszteletdíjának megfelelő jutalmat javasol megállapítani.

**Bíró Imre polgármester:** Kéri, hogy a testület zárja ki a polgármesteri jutalomról szóló szavazásból személyes érintettsége miatt.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**109/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármestert a polgármester jutalmazásáról szóló szavazásból személyes érintettsége miatt kizárja.

**Varga József képviselő, az Ügyrendi Bizottság tagja**: Javasolja a polgármester jutalmazását elfogadni.

**Balatonszepezd Község Önkormányzata Képviselő-testülete 3 igen szavazattal – egyhangúlag – az alábbi határozatot hozza:**

**110/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Ügyrendi Bizottság indítványa alapján Bíró Imre polgármester részére a 2023. évben végzett munkája értékelése alapján 1 havi illetményének megfelelő összegű jutalmat állapít meg.

Határidő: azonnal

Felelős: Ügyrendi Bizottság elnöke

**Hegyiné Havasi Valéria alpolgármester:** Kéri, hogy a testület zárja ki az alpolgármesteri jutalomról szóló szavazásból személyes érintettsége miatt.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**111/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Hegyiné Havasi Valéria alpolgármestert az alpolgármester jutalmazásáról szóló szavazásból személyes érintettsége miatt kizárja.

**Varga József képviselő, az Ügyrendi Bizottság tagja**: Javasolja az alpolgármester jutalmazását elfogadni.

**Balatonszepezd Község Önkormányzata Képviselő-testülete 3 igen szavazattal – egyhangúlag – az alábbi határozatot hozza:**

**112/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Hegyiné Havasi Valéria alpolgármester részére a 2023. évben végzett munkája értékelése alapján 2 havi tiszteletdíjának megfelelő összegű jutalmat állapít meg.

Határidő: azonnal

Felelős: Ügyrendi Bizottság elnöke

**Bíró Imre polgármester:** Ahogy azt már a 4. napirendnél jelezte, volt némi bizonytalanság. Irodavezető asszony közben telefonon egyeztetett a közbeszerzési szakértővel, így javítást kell elvégezni, mivel az összegek nem áfásak, hanem bruttó összegek. A 2. napirendnél a közbeszerzési tervben a helyes összeg 43.449.930 Ft lesz, itt csak a táblázatot kell javítani, a határozati javaslat rendben van. A 4. napirend első határozati javaslatában javasolja az összegeket az alábbiak szerinti javítással elfogadni: 1. részfeladat: 19.122.340 HUF+ÁFA, 2. részfeladat: 10.411.800 HUF+ÁFA, 3. részfeladat: 8.877.600 HUF+ÁFA, 4. részfeladat: 5.038.190 HUF+ÁFA, összesen 43.449.930 HUF+ÁFA.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**113/2023. (XI.24.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az eljárásra megadott becsült érték összegével (1. részfeladat: Árpád utca (Arany-Csokonai között) 19.122.340 HUF+ÁFA, 2. részfeladat: Árpád utca (Csokonai-Őzike) alap 10.411.800 HUF+ÁFA, 3. részfeladat: Árpád utca (Csokonai-Őzike) szélesítés, bővítés 8.877.600 HUF+ÁFA, 4. részfeladat: Árpád utca (Becsei-Őzike) alap 5.038.190 HUF+ÁFA, összesen 43.449.930 HUF+ÁFA) rendelkezik, amely saját forrásból kerül biztosításra.

A képviselő-testület egyidejűleg a 101/2023. (XI.24.) Bsz. önkormányzati határozatát visszavonja.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 8.55 órakor bezárja.

**K.m.f.**

**Bíró Imre dr. Varga Viktória**

polgármester jegyző